M. Číž, podpredseda NR SR: (2009-06-24):
Ja sa predovšetkým chcem venovať vecným otázkam, ale napriek tomu potom aj niektorým tým iným veciam, ktoré tu odzneli. Náš klub dostal informáciu, že vláda má problémy pri doriešení  PPP projektov niekedy v priebehu minulého týždňa a aj sme boli informovaní o snahe, že by bolo treba urobiť relatívne  malú zmenu, minimálne z legislatívnotechnického  hľadiska malú zmenu, aby sme vzhľadom na situáciu, ktorá vznikla, ktorá je jednoznačne   podmienená hospodárskou krízou, aby sa zmenšila možnosť, aby bolo možné spochybniť schválenú koncesionársku zmluvu jeden rok po jej uzavretí, pretože v situácii, keď sa  PPP projekty dohodovali v prvom období, tak jednoducho stačili dve, tri banky a bolo, naopak, dostatok bánk, ktoré ponúkali finančné prostriedky na to, aby sa mohli investorsky podieľať na relatívne bezpečnej investícii zo samozrejmého hľadiska. Dneska je situácia taká, že ten istý projekt, ktorý predtým vedeli sanovať dve, tri banky, tak ich treba týchto bánk 13, 14. S elementárnymi ekonomickými znalosťami a s elementárnym  manažérskym prístupom to každý veľmi rýchlo pochopí. A je potom každého vecou, kto to zneužíva, narozpráva toľko vecí, ktoré tu odzneli, ktoré za normálnu odpoveď ani diskusiu vôbec nestoja. V tejto situácii banky jednoznačne chcú záruku, aby po tom, ako poskytnú peniaze, a máme záujem, aby sa okamžite teraz vytvárali nové pracovné miesta, aby sa  okamžite čo možno najskôr začali práce na dostavbe diaľnic. To znamená, banka prirodzene nebude poskytovať alebo konzorcium bánk 700 miliónov, povedzme, že euro na dostavbu diaľnic s tým, že po 11 mesiacoch náš úrad spochybní koncesionársku zmluvu a potom tým bankám odporučíme, aby si riadnou cestou vymáhali peniaze naspäť. Každý čo len, pán kolega Štefanec aj iní, ktorí o tom hovorili, musíte vedieť, o čom rozprávame v tomto smere a určite vám nebolo treba viac ako päť minút, aby ste sa pozreli do návrhu, o čo v tomto ide. Ide proste o to, aby sme vytvorili taký stav, aby tie banky v tejto situácii, keď naozaj nechcú poskytovať úvery, keď je obrovský problém s likviditou a je to celosvetový problém a neexistuje korektný ekonomický článok, aby o tom nehovoril tak v novinách, ako sú hospodárske a tak ďalej alebo v iných zahraničných novinách. Na to netreba skutočne nič, len čitateľa. Čitateľa a ešte potom človeka s etikou, ktorý naozaj predovšetkým považuje svoje pôsobenie v parlamente na to, aby prispel k tomu, aby sme dobre spravovali verejné veci. Čiže jediný dôvod, náš klub chce byť etický a povedal, nebudeme meniť pozmeňujúcim návrhom ďalšou kapitolou takýto návrh. Jediné, čo je absolútne korektné, je nový návrh v skrátenom konaní, kde suma, o ktorú ide, je to viac ako 100 miliárd Sk, keď budem používať tie staré termíny, že v danom prípade jednoducho ide o veľmi vážnu vec, treba posúdenie tohto jediného momentu, skrátenia možnosti spochybniť uzavretú koncesionársku zmluvu ako nevyhnutnú istotu pre banky, ktoré poskytujú peniaze. Toto tu chceme posúdiť. Je tu, prirodzene, konanie, v ktorom môžeme diskutovať mesiac, možno dva. Budeme mať prvé, druhé čítanie, vážení kolegovia, takže budeme zvažovať, či ešte sú nejaké iné mechanizmy, ktorými by sme pomohli vláde, aby tieto PPP projekty s týmito bankami mohla uzavrieť. Čiže korektne vláda v zmysle rokovacieho poriadku. Pánovi Hortovi chcem zdôrazniť, jednoznačne necitoval jediný paragraf, ktorý by sme mali použiť, predložila sem tento návrh v čase, keď všetci vieme, že plánované rokovanie parlamentu bolo ešte aj na budúci týždeň. Ide o posúdenie jednej malej veci. Skrátime alebo neskrátime na jeden mesiac tú lehotu, ktorá je teraz stanovená na jeden rok. Pozrime sa na sériu nezmyslov, ktoré tu odzneli od vážených kolegov z opozície, ktoré pevne verím, že si verejnosť všimne. Rozprávali o odtajnení emisií, rozprávali o rozkrádaní diaľnic, rozprávali o tom, čo všetko ideme robiť, pritom my sa už nechceme venovať týmto diskusiám, počúvali sme od nich, že urobili obrovské množstvo chýb, ale že teda to už bolo, to im voliči spočítali a treba sa pozerať do budúcnosti. Nereagujeme na to, ďakujem všetkým kolegom za veľmi korektné a vecné vystúpenia v tomto zmysle. Ja len chcem povedať, že po tom kradnutí, po tých veciach, to vám vážne treba pripomínať neustále diaľnica – kradnutie – a vy. Sitina? Branisko? Veď sme tu všetci sedeli ako opoziční poslanci, keď váš šéf tajnej služby predložil správu do parlamentu o tunelovaní tunela Branisko. Pán kolega, ktorý tu bol taký hrozne aktívny, on teraz odišiel, však teda v tom podľa všetkého mal namočené  prsty. On sa tu bezočivo posadí a začne vykrikovať, že my chceme niečo kradnúť bez akéhokoľvek vecného podkladu? Ďalšia vec. Každý, kto pozná rokovací poriadok, rokujeme o skrátenom konaní. Úplne logicky v rámci tohto máme posúdiť, či sú, alebo nie sú podmienky pre skrátené konanie. V tomto smere by sme rozumeli všetkým vašim pohľadom na veci, kde naozaj, ale leitmotív je, že vy PPP nepotrebujete, vy diaľnice síce by ste aj chceli, ale nie za cenu, že by boli nejaké ataky súkromného vlastníctva, neexistuje vlastne čosi ako verejný záujem, čo tu počúvame od vás. Naopak, treba tu dodržovať všetky veci, ktoré sa dotýkajú súkromného práva a absolútne nereflektovať verejný záujem. Takto to cítime my. O tomto, keby sme sa tu bavili, aká má byť intenzita ochrany súkromného vlastníctva alebo verejného záujmu, absolútne legitímna debata, sme na  ňu pripravení. A budeme dokonca aj pozorne počúvať. Ale o to tu nejde. Sú tu nezmyselné prvoplánové obvinenia od ľudí, ktorí sú preukázateľne morálne pošpinení. Vážení kolegovia, pošpinení. Vyprávať tu o odtajnených, veď teraz sme tu sedeli a hovorili o zmluve o SPP, pamätáte si na to, SPP, kde sme si nemohli za celý čas rozdať zmluvu o SPP, pretože sankcie, ktoré ste vy a všetci tí, ktorí tu rozprávali, boli postavené tak, že by majetkom ručila Slovenská republika a rozhodoval by súd mimo dokonca klasického kontinentálneho práva, ale v Londýne. To je vlastizrada. A nechceme my o tom rozprávať donekonečna. Chceme riešiť vecné problémy. Ale namiesto toho teda, že by ste naozaj dodržali to, s čím ste prišli, že dobre bolo a neviem a dobové okolnosti a tak, poďme riešiť terajšie súčasné problémy, tak nie prvoplánové nezmyselné ideologické ataky. Ataky a bezostyšné urážanie kolegov v parlamente. Je to úplne zbytočné. Aj ten takzvaný otcovský príhovor pána podpredsedu Horta ma nesmierne sklamal. A je škoda, lebo, pán podpredseda, je našou úlohou aj dôstojnosť parlamentu nejakým spôsobom držať a naozaj je našou úlohou predovšetkým hľadať tie spôsoby vo vedení parlamentu, aby sme udržali vecnosť a dôstojnosť slovenského parlamentu. Lebo naozaj verejnosť a voliči sú tak naši, ako aj vaši. Tak je to naša spoločná zodpovednosť. Takže, vážené kolegyne, kolegovia, tento návrh zákona, ešte raz opakujem, je vyslovene preto, aby sme neobchádzali rokovací poriadok, aby sme išli podľa rokovacieho poriadku. Cieľ je jednoznačne daný a sme presvedčení, aspoň za náš klub to môžem povedať, ale zdá sa, že aj koaliční partneri, tento návrh je korektný, treba o ňom diskutovať, nepochybne je tam ten rozmer jedného roka, jedného mesiaca a zase aktuálny problém, ktorý tu je. Je legitímny na diskusiu a sme naň pripravení. Jednoducho my ale považujeme za životný záujem Slovenskej republiky budovať diaľnice. To, čo tu odznieva, zase bezostyšne pre mňa lži. Že diaľnice pokračovali a podobne. Veď sme tu všetci sedeli. Stroje zastali, robotníci boli poprepúšťaní a prestali sa diaľnice budovať. Veď to sú ľahko dokázateľné veci. Kam to tlačíte tú diskusiu? Že ste potom na to prišli, že bez budovania diaľnic je akýkoľvek ďalší proreformný priestor pre Slovensko nezmyslený, no, to ste pochopili a k tomu vám gratulujeme. Len vám to veľmi dlho trvalo, ale stratili sme tri, štyri roky. A potrebujeme to zas dobehnúť preto, lebo situácia sa predsa dramaticky ekonomicky zmenila. To si nikto nevšimol z odborníkov na ekonomiku v SDKÚ napríklad? Že sme v schengenskom režime, že máme limitované deficity štátu a že na takéto obrovské verejné financie dneska veľmi ťažko možno čerpať prostriedky z rozpočtu krajiny, respektíve sú malé a že naozaj rozvoj infraštruktúry je elementárnym predpokladom pre ďalší rozvoj industrializácie, predovšetkým tých oblastí, kde je vysoká nezamestnanosť na Slovensku. Takže naozaj z čisto vecných dôvodov treba diskutovať o vecných otázkach. My sa pokúsime opäť ignorovať tieto nezmyselné ataky, tie tárania o kradnutiach a osobných urážkach, ale vyzývame vás, buďte, prosím, takí láskaví, skúste sa vrátiť k hodnotovému a vecnému dialógu. Myslím, že jedine toto môže Slovensku prospieť. Veľmi pekne ďakujem za pozornosť. (Potlesk.)